Γνωμοδότηση της Οικονομικής και Κοινωνικής Επιτροπής για την "Πρόταση κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 2201/96 για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά"

(1999/C 368/11)

Στις 13 Σεπτεμβρίου 1999, και σύμφωνα με το άρθρο 37 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Η Οικονομική και Κοινωνική Επιτροπή αποφάσισε να αναθέσει την προετοιμασία των σχετικών εργασιών στον κ. Φάκα (Γενικό εισηγητή).

Κατά την 367η σύνοδο ολομέλειας της 20ής και 21ης Οκτωβρίου 1999 (συνεδρίαση της 20ής Οκτωβρίου 1999), η Οικονομική και Κοινωνική Επιτροπή υιοθέτησε με 69 ψήφους υπέρ, 2 κατά και 8 αποχές την ακόλουθη γνωμοδότηση.

1. Εισαγωγή

Η παρούσα πρόταση κανονισμού είναι μια τυπική διαδικασία, γιατί το Συμβούλιο Υπουργών Γεωργίας στις 14-15 Ιουνίου 1999 στο Λουξεμβούργο υιοθετώντας το αίτημα της Πορτογαλίας ουσιαστικά αποφάσισε να αντισταθμιστεί η απώλεια ποσόστωσης της Πορτογαλίας για την παραγωγή τοματοπελτέ κατά την κατανομή ποσοστώσεων για τις περιόδους 1999/2000 και 2000/2001, λόγω της σημαντικής μείωσης της πορτογαλικής παραγωγής κατά την περίοδο 1997/1998, εξαιτίας εξαιρετικά δυσμενών κλιματολογικών συνθηκών, οι οποίες είχαν ως αποτέλεσμα σημαντική πτώση της παραγωγής βιομηχανικής τομάτας.

Στα συμπεράσματα του Συμβουλίου Υπουργών για τροποποίηση του κανονισμού (ΕΚ) αριθ. 2201/96 του Συμβουλίου αναφέρεται:

"Στο άρθρο 6 προστίθεται νέα παράγραφος 3α η οποία προβλέπει συμπληρωματική ποσόστωση νωπής τομάτας για την παραγωγή τοματοπελτέ για την Πορτογαλία, όσον αφορά τις περιόδους 1999/2000 και 2000/2001. Για την περίοδο 1999/2000, η συμπληρωματική ποσόστωση θα ανέλθει σε 83468 τόνους. Για την περίοδο 2000/2001 θα είναι ίση με τη διαφορά μεταξύ της ποσόστωσης που υπολογίζεται για την Πορτογαλία, σύμφωνα με τις διατάξεις των προηγουμένων παραγράφων και της ποσόστωσης που υπολογίζεται κατόπιν αντικαταστάσεως της ποσότητας η οποία παρήχθη κατά την περίοδο 1997/1998, με 884592 τόνους. Στην συνολική ποσόστωση νωπής τομάτας που αναφέρεται στην παράγραφο 1 και στην ποσόστωση για τοματοπελτέ που αναφέρεται στην παράγραφο 2, δεύτερο εδάφιο πρώτη περίπτωση, προστίθεται για τις δύο αυτές περιόδους η συμπληρωματική ποσότητα που χορηγείται στην Πορτογαλία."

2. Παρατηρήσεις

2.1. Η άσκηση της γεωργίας είναι μια δύσκολη υπόθεση που εν πολλοίς επηρεάζεται και από τις κλιματολογικές συνθήκες. Η ΟΚΕ είναι της άποψης ότι ασυνήθιστα δυσμενείς κλιματολογικές συνθήκες, όπως αυτές που επεκράτησαν στην Πορτογαλία το 1997/1998 - στο μέτρο του δυνατού - δεν πρέπει να έχουν σωρευτικές αρνητικές επιπτώσεις στο εισόδημα των αγροτών.

2.2. Η ΟΚΕ διαπιστώνει ότι η πρόταση κανονισμού είναι σύμφωνη με το πνεύμα και το γράμμα των συμπερασμάτων του Συμβουλίου Υπουργών Γεωργίας στις 14-15 Ιουνίου 1999 και παρά τις δημοσιονομικές επιπτώσεις (3,2 εκατ. ευρώ για το οικονομικό έτος 2000 και προσωρινή εκτίμηση 0,4 εκατ. Ευρώ για το 2001) εκφράζεται θετικά για την χορήγηση συμπληρωματικής ποσόστωσης βιομηχανικής τομάτας στην Πορτογαλία για τις περιόδους εμπορίας 1999/2000 και 2000/2001 στο ύψος που προτείνεται.

Βρυξέλλες, 20 Οκτωβρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI